ÖVP, partidul cancelarului austriac Karl Nehammer, nu se opune aderării complete a României și Bulgariei la Schengen doar prin deciziile luate la nivel guvernamental, ci și în plan politic, unde nu vor să voteze programul electoral al PPE, inclusiv din cauza extinderii.
ÖVP, partidul cancelarului Austriei, nu este de acord cu manifestul politic al PPE, care urmează să fie aprobat la București, deoarece are printre asumări problematica extinderii Schengen, potrivit Kurier.
"Avem poziții clare și o atitudine clară ca partid popular și european, le susținem și nu ne putem abate de la ele. Există multe sugestii bune și puncte importante în manifest, dar în același timp există și câteva linii roșii pentru noi", a spus secretarul general al Partidului Popular, Christian Stocker.
"Nu putem fi de acord cu energia nucleară în Austria. Suntem și rămânem împotriva energiei nucleare", a precizat austriacul. De asemenea, ÖVP este în mod clar împotriva abolirii principiului unanimității în domeniul politicii externe și de securitate, a mai spus Stocker.
O altă linie roșie pentru ÖVP este renunțarea la motoarele auto cu combustie, planificată de UE. "Aceasta este una dintre pozițiile esențiale pentru noi în politica europeană și lipsește din manifestul PPE. Suntem în favoarea deschiderii către tehnologie și împotriva interdicțiilor", a mai afirmat Stocker.
ÖVP nu este de acord nici cu aderarea deplină a României și Bulgariei la Spațiul Schengen. "Sistemul Schengen este stricat. Trebuie să reparăm sistemul și să nu-l acoperim", a spus Stocker într-un comunicat.
Cancelarul Karl Nehammer va vorbi în numele Austriei joi după-amiază, la București.